Document ID: 32014R1109

A BIZOTTSÁG 1109/2014/EU VÉGREHAJTÁSI RENDELETE
(2014. október 20.)
a Saccharomyces cerevisiae CBS 493.94 készítmény hízómarhák, hizlalás céljából nevelt, kevésbé jelentős kérődző fajok, tejelő tehenek és kevésbé jelentős tejelő kérődző fajok takarmány-adalékanyagaként történő felhasználásának engedélyezéséről, valamint az 1288/2004/EK és az 1811/2005/EK rendelet módosításáról (az engedély jogosultja: Alltech France)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újbóli értékelését.
(2)
A Saccharomyces cerevisiae CBS 493.94 készítmény takarmányokban való felhasználását a 70/524/EGK irányelvvel összhangban határozatlan időre engedélyezte a borjak és hízómarhák esetében az 1288/2004/EK bizottsági rendelet (3), tejelő tehenek esetében pedig az 1811/2005/EK bizottsági rendelet (4). Az említett készítmény ezt követően - az 1831/2003/EK rendelet 10. cikke (1) bekezdése b) pontjának megfelelően - mint meglévő termék bekerült a takarmány-adalékanyagok nyilvántartásába. A 886/2009/EK bizottsági rendelet (5) az említett készítmény lovak esetében történő felhasználását tíz évre engedélyezte.
(3)
Az 1831/2003/EK rendelet 10. cikke (2) bekezdésének az ugyanazon rendelet 7. cikkével összefüggésben értelmezett rendelkezései szerint kérelmet nyújtottak be a Saccharomyces cerevisiae CBS 493.94 készítmény hízómarhák, hizlalás céljából nevelt, kevésbé jelentős kérődző fajok, tejelő tehenek és kevésbé jelentős tejelő kérődző fajok takarmány-adalékanyagaként történő újraértékelésére vonatkozóan, kérelmezve, hogy az adalékanyagot az „állattenyésztésben alkalmazott adalékanyagok” kategóriába sorolják. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
(4)
Az Európai Élelmiszerbiztonsági Hatóság (a továbbiakban: Hatóság) 2014. április 8-i véleményében (6) megállapította, hogy a Saccharomyces cerevisiae CBS 493.94 készítmény a javasolt felhasználási feltételek mellett nincs káros hatással sem az állati és emberi egészségre, sem a környezetre. A Hatóság ezenfelül arra a következtetésre jutott, hogy a készítmény használata növelheti a tejelő tehenek hozamát, és hatékonyságát extrapolálni lehet a kevésbé jelentős tejelő kérődző fajtákra. A Hatóság megállapította továbbá, hogy a készítmény használata javíthatja a hízómarha-tenyésztés hatékonyságát, és hatékonyságát extrapolálni lehet a hizlalás céljából nevelt kevésbé jelentős kérődző fajtákra. A Hatóság úgy ítélte meg, hogy nem szükséges a forgalomba hozatalt követő felügyeletre vonatkozó egyedi követelményeket elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.
(5)
A Saccharomyces cerevisiae CBS 493.94 készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerinti engedélyezni kell.
(6)
Az 1288/2004/EK és az 1811/2005/EK rendeletet ezért ennek megfelelően módosítani kell.
(7)
Mivel semmilyen biztonsági ok nem indokolja az engedélyezési feltételek módosításának azonnali alkalmazását, átmeneti időszakot kell biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.
(8)
Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A RENDELETET:
1. cikk
Engedélyezés
A mellékletben meghatározott, az „állattenyésztésben alkalmazott adalékanyagok” adalékanyag-kategóriába és a „bélflóra-stabilizálók” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.
2. cikk
Az 1288/2004/EK rendelet módosítása
Az 1288/2004/EK rendelet I. mellékletében a Saccharomyces cerevisiae CBS 493.94 gombára vonatkozó E 1704 számú bejegyzést a hízómarhák tekintetében el kell hagyni.
3. cikk
Az 1811/2005/EK rendelet módosítása
Az 1811/2005/EK rendelet III. mellékletében a Saccharomyces cerevisiae CBS 493.94 gombára vonatkozó E 1704 számú bejegyzést el kell hagyni.
4. cikk
Átmeneti rendelkezések
A mellékletben szereplő készítmény és az azt tartalmazó olyan takarmányok, amelyeket 2015. május 10. előtt állítottak elő és címkéztek fel a 2014. november 10. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és használhatók.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 20-án.

Labels: 0
3
17
6